Смернице за организације цивилног друштва за подношење предлога пројеката у оквиру Програма подршке цивилном друштву

**Донације за неодложну подршку реформским процесима у оквиру приступања Србије Европској унији**

Датум објаве

**21.07.2023.**

**Позив је стално отворен**

euresurscentar.bos.rs

Пројекат „ЕУ Ресурс центар за цивилно друштво у Србији“

**Садржај**

[1. Програм подршке цивилном друштву у реформским процесима у оквиру приступања Србије Европској унији 3](#_Toc139089770)

[1.1. Увод 3](#_Toc139089771)

[1.2. Реформски процеси у оквиру приступања Србије Европској унији: зашто је битно укључити организације цивилног друштва? 3](#_Toc139089772)

[2. Програм доделе донација организацијама цивилног друштва за неодложну подршку реформским процесима у оквиру приступања Србије Европској унији 5](#_Toc139089773)

[2.1. Циљеви и очекивани резултати 5](#_Toc139089774)

[2.2. Тематске области за подршку 6](#_Toc139089775)

[2.3. Структура Програма 6](#_Toc139089776)

[2.3.1. Финансијска подршка 6](#_Toc139089777)

[2.3.2. Експертска и менторска подршка 6](#_Toc139089778)

[3. Правила и услови за учешће организација цивилног друштва у Програму донација за неодложну подршку 7](#_Toc139089779)

[3.1. Општи услови за учешће 7](#_Toc139089780)

[3.1.1. Носилац пројекта 7](#_Toc139089781)

[3.1.2. Партнерске организације 8](#_Toc139089782)

[3.2. Активности за које се може тражити подршка кроз Програм донација за неодложну подршку 9](#_Toc139089783)

[3.3. Трошкови у оквиру Програма донација за неодложну подршку 10](#_Toc139089784)

[3.3.1. Шта су дозвољени трошкови? 10](#_Toc139089785)

[3.3.2. Шта су недозвољени и неоправдани трошкови? 11](#_Toc139089786)

[4. Правила за подношење пријава 11](#_Toc139089787)

[4.1. Kако изгледа процес пријаве? 11](#_Toc139089788)

[4.2. Како поднети предлог пројекта? 11](#_Toc139089789)

[4.3. Упутство за електронску пријаву 11](#_Toc139089790)

[4.4. Неопходна документација за подношење предлога пројекта 12](#_Toc139089791)

[4.5. Рок за подношење пројеката 12](#_Toc139089792)

[4.6. Додатне информације 12](#_Toc139089793)

[5. Оцена предложених предлога пројеката 13](#_Toc139089794)

[5.1. Критеријуми за оцену пријава 13](#_Toc139089795)

[5.2. Обавештавање о резултатима конкурса 15](#_Toc139089796)

[5.3. Стандардна правила и праксе Европске уније 15](#_Toc139089797)

# 1. Програм подршке цивилном друштву у реформским процесима у оквиру приступања Србије Европској унији

## 1.1. Увод

Београдска отворена школа (БОШ) спроводи вишегодишњи Програм подршке цивилном друштву у оквиру приступања Србије Европској унији као једну од активности на пројекту „ЕУ Ресурс центар за цивилно друштво у Србији“ (у даљем тексту: ЕУ Ресурс центар). ЕУ Ресурс центар води БОШ у партнерству са Новосадском новинарском школом, организацијом ЕНЕЦА, Ужичким центром за права детета, Новом планском праксом, Сигурним стазама, Младим пољопривредницима Србије и међународним партнером, фондацијом Фридрих Еберт (Friedrich Ebert Stiftung).

Активности ЕУ Ресурс центра су усмеренe на убрзавање процеса приступања Србије Европској унији кроз креирање подстицајног окружења за цивилно друштво и активно учешће актера ван система јавне управе у процесима доношења одлука. ЕУ Ресурс центар својим активностима, такође, унапређује капацитете организација цивилног друштва и неформалних група ради њиховог позитивног утицаја на текуће реформе и процес приступања Србије Европској унији.

Активности ЕУ Ресурс центра у оквиру Програма подршке организацијама цивилног друштва и неформалним групама, обухватају неколико видова подршке:

а) подршка кроз **доделу различитих врста донација** (донације за пројектну подршку, донације за неодложну подршку, донације за покретање нових идеја и развој организација, донације за посредничке организације, донације за неформалне групе);

б) подршку у изградњи капацитета кроз спровођење **образовних програма и менторство** за примену стечених знања у пракси;

в) подршку у осмишљавању и спровођењу **заговарачких иницијатива**.

Пројекат је подржан од стране Делегације Европске уније (ЕУ) у Србији и биће реализован у периоду од 2023. до 2026. године.

## 1.2. Реформски процеси у оквиру приступања Србије Европској унији: зашто је битно укључити организације цивилног друштва?

Србија је започела приступне преговоре са Европском унијом (у даљем тексту: ЕУ) у јануару 2014. године, а прва преговарачка поглавља су отворена у децембру 2015. године. У 2023. години, десет година касније, Србија је отворила 22 преговарачка поглавља, два су привремено затворена, а 13 преговарачких поглавља је још неопходно отворити.

Имајући у виду знатно спорији напредак у процесу реформи, опадање ентузијазма за процес приступања Србије Европској унији, Европска комисија је осмислила и започела са спровођењем нове методологије проширења. Циљ нове методологије прооширења је да се читав процес приступања Србије Европској унији учини кредибилнијим, делотворнијим и бржим. Преговарачка поглавља су груписана у кластере – Србија је до сада отворила два од шест кластера.[[1]](#footnote-1) Нова методологија проширења треба да омогући више простора за допринос и учешће организација цивилног друштва и неформалних група у реформским процесима који се спроводе у оквиру процеса приступања Србије Европској унији. Овај процес и даље представља кључни реформски оквир за изградњу демократског друштва у Србији заснованог на вредностима владавине права, заштите, унапређења и промоције људских права и тржишне привреде.

У претходном периоду у многим областима јавних политика забележени су изазови или застој у реформским процесима када су у питању европске интеграције Републике Србије.

Примера ради, у другој половини 2022. године успешност у спровођењу Националног програма за усвајање правних тековина Европске уније (НПАА) је била свега 26%. У овом периоду од планираних 137 прописа утврђено је или усвојено њих 35. Када су у питању предлози закона, од 31 предлога који је требало да утврди Влада, утврђен је само један предлог. Са друге стране, од 25 планираних подзаконских аката, у шта спадају уредбе, одлуке, стратегије и закључци, Влада је усвојила 12, што значи да успешност реализације ових аката износи 48%.

Неопходно је омогућити несметан ток реформи у оквиру приступања Србије Европској унији и у овај процес треба да буду укључени сви заинтересовани актери, нарочито организације цивилног друштва. Неопходно је омогућити равноправно учешће свих актера у процесу приступања и истовремено обезбедити транспарентост и одговорност јавних власти у овом процесу.

Цивилно друштво у Србији обухвата 36.800 удружења грађана, 1.056 задужбина и фондација, као и 15.000 спортских удружења према подацима из 2022. године. Снажно цивилно друштво је кључна компонента процеса приступања Србије Европској унији и институције јавних власти на свим нивоима (од локалног до националног) треба да га препознају и третирају као такво.[[2]](#footnote-2)

Укључивање организација цивилног друштва у процесе доношења одлука и реформске процесе генерално је спорадично, на *ad hoc* бази и пун потенцијал сектора још увек није искоришћен.[[3]](#footnote-3) За јавне власти третирање ОЦД као равноправних партнера и њихово укључивање у реформске процесе је битно зато што се само на овај начин користе увек ограничени ресурси и долази до остваривих решења којима се решавају проблеми и користе развојни потенцијали заједница. Кроз партнерство јавних власти и ОЦД ствара се, такође, осећај заједничке одговорности за (не)успех у процесу – ово је од изузетне важности за несметан и успешан процес демократских реформи у процесу приступања Србије Европској унији.

Организације цивилног друштва представљају идеалну спону између потреба грађана за унапређивањем квалитета живота кроз процес приступања Србије Европској унији и обавезе јавних власти да спроводе реформе које треба да омогуће усвајање европских стандарда и вредности. Организације цивилног друштва имају потенцијал да буду неопходан и одговоран партнер јавним властима, који је у стању да својим активностима потпомогне реформске процесе. Учешћем у овим процесима, организације цивилног друштва унапређују свој кредибилитет и углед пред грађанима будући да заговарају решења која су утемељена у конкретним потребама заједнице и која су настала као директан резултат консултација са грађанима.

Организације цивилног друштва имају, такође, улогу помног пратиоца и евалуатора ефеката реформских процеса које спроводе органи јавних власти. У том смислу осим партнера, ОЦД могу имати и улогу посматрача, узбуњивача, али и носиоца реформи уколико затаје активности органа јавних власти у процесу приступања Србије Европској унији.

# 2. Програм доделе донација организацијама цивилног друштва за неодложну подршку реформским процесима у оквиру приступања Србије Европској унији

Програм донација организацијама цивилног друштва за неодложну подршку реформским процесима у оквиру приступања Србије Европској унији (у даљем тексту: Програм донација за неодложну подршку) је осмишљен тако да подржи пројекте организација цивилног друштва којима се пружа неодложна подршка реформским процесима неопходним за неометани наставак приступања Србије Европској унији, усвајање и примену европских стандарда и вредности и наставак процеса демократизације у Србији.

## 2.1. Циљеви и очекивани резултати

**Општи циљ** Програма донација за неодложну подршку је пружање подршке приступања Србије Европској унији заснованим на подстицајном окружењу за инклузивно, транспарентно и одговорно доношење одлука и развој јавних политика.

**Специфични циљеви** су:

* Допринети решавању тренутних изазова који могу негативно да утичу на процес приступања Србије Европској унији;
* Остварити утицај на текуће реформе у процесу приступања Србије Европској унији;
* Допринети развоју подстицајног окружења за активности организација цивилног друштва у процесу приступања Србије Европској унији.

Активности спроведене у оквиру Програма донација за неодложну подршку треба да воде остваривању следећих **резултата**:

1. Постигнуто мерљиво побољшање у реформским процесима у конкретним јавним политикама;
2. Унапређење стратешког, нормативног и/или институционалног оквира, као и пракси неопходних за развој подстицајног окружења за учешће ОЦД у реформама везаним за приступање Србије Европској унији;
3. Представљени нови подаци и чињенице који су неопходни за реформске процесе у процесу приступања Србије Европској унији који почивају на доказима;
4. Успешно решени проблеми који могу негативно да утичу на процес приступања Србије Европској унији или успешно искоришћени развојни потенцијали заједнице захваљујући процесу приступања Европској унији;
5. Унапређено разумевање утицаја активности организација цивилног друштва на реформе у оквиру процеса приступања Србије Европској унији и значаја цивилног друштва за развој заједнице.

Од подносилаца предлога пројеката се очекује да јасно покажу како и у којој мери ће њихови пројекти допринети остваривању наведених циљева и очекиваних резултата Програма доделе донација за неодложну подршку.

## 2.2. Тематске области за подршку

Организације цивилног друштва могу да кандидују предлоге пројеката за Програм доделе донација за неодложну подршку у оквиру следећих тематских области:

* Подршка демократском развоју;
* Унапређење, заштита и промоција људских права;
* Развој локалне заједнице;
* Заштита и унапређење животне средине и климатске промене;
* Унапређење запошљивости;
* Јавне политике усмерене ка младима;
* Социјална укљученост осетљивих група и
* Друге области од значаја за заједницу, а у којима се остварују циљеви и очекивани резултати овог Програма.

## 2.3. Структура Програма

За организације цивилног друштва подршка подразумева:

1. Финансијску подршку за спровођење пројеката;
2. Експертску и менторску подршку током реализације пројеката.

### 2.3.1. Финансијска подршка

Организације могу да конкуришу за финансијску подршку у максималном износу вредности пројекта до **580.000,00 РСД.**

Минимални период трајања пројекта је три месеца, док је максимални период трајања пројекта шест месеци.

**Програм донација за неодложну подршку биће стално отворен и током 2023. године биће подржано до шест (6) пројеката организација цивилног друштва.**

БОШ задржава право да не додели сва расположива средства у случају недовољног броја квалитетних предлога пројеката.

### 2.3.2. Експертска и менторска подршка

Организације које добију донације за неодложну подршку имаће на располагању додатну **менторску и експертску подршку**, која им је потребна за реализацију њихових пројеката. БОШ ће организацијама пружати менторску подршку за финансијско управљање и програмско спровођење пројеката. Поред финансијског и програмског менторства, и уколико искажу интересовање за тим, организације ће имати на располагању и експертску подршку одабраних експерата у областима које су у фокусу конкретног пројекта. Ова врста менторске подршке је на располагању под условом да подржане организације покажу да су им специфична додатна знања и вештине потребне за реализацију њихових пројеката.

# 3. Правила и услови за учешће организација цивилног друштва у Програму донација за неодложну подршку

Овим Смерницама се дефинишу правила и услови за учешће који се односе на:

* организације цивилног друштва које се могу пријавити за учешће (у својству носиоца пројекта или партнера на пројекту);
* активности које могу да буду подржане;
* дозвољене и недозвољене трошкове.

## 3.1. Општи услови за учешће

Подршка је **намењена организацијама цивилног друштва** које су регистроване као удружења, фондације или задужбине, у складу са важећим Законом о удружењима или Законом о задужбинама и фондацијама. Организације цивилног друштва могу предлагати пројекте самостално (као носилац пројекта) или у партнерству (као носилац пројекта или партнер на пројекту). Партнерства нису обавезна. Партнерство чине носилац пројекта и једна или више партнерских организација.

Очекује се да принципи родне равноправности, недискриминације и једнаких шанси, тамо где је и у којој мери је то могуће прожимају циљеве, очекиване резултате и све активности предложених пројеката.

### 3.1.1. Носилац пројекта

**Ко је носилац пројекта?**

Носилац пројекта је организација цивилног друштва која подноси предлог пројекта (самостално или у партнерству са другим организацијама). Носилац пројекта преузима правну одговорност за спровођење активности на пројекту (као и спровођење активности партнера, уколико их има) и са БОШ-ом потписује уговор о спровођењу пројекта. Носилац пројекта преузима правну одговорност да ће спроводити пројекат у складу са правилима представљеним у овим Смерницама, правилима ЕУ, постојећим добрим праксама и правним оквиром који регулишу програмско и финансијско управљање пројектима у Србији.

**Критеријуми за носиоце пројекта**

Организација цивилног друштва која конкурише за подршку у оквиру овог Програма донација за неодложну подршку **може бити носилац пројекта** ако испуњава следеће **техничке критеријуме:**

* да је правно лице;
* да је непрофитна организација;
* да има доказано искуство учешћа у реформских процесима у конкретној јавној политици;
* да је организација регистрована у складу са важећим Законом о удружењима[[4]](#footnote-4) или Законом о задужбинама и фондацијама[[5]](#footnote-5) и
* да има управљачке капацитете, професионалне компетенције и квалификације потребне за успешно извршење предложених активности.

**Носилац пројекта не може бити** представништво стране организације цивилног друштва или међународне организације, као ни образовна установа, орган државне управе, медиј (осим ако је издавач медија регистрован као удружење, фондација или задужбина, јер у том случају пројекат подноси издавач), нити било које правно лице које је профитног карактера (компаније, акционарска друштва, предузетници и сл.).

Поред техничких критеријума, за организације цивилног друштва које желе да буду носиоци пројекта важно је да испуњавају неке од наведених **програмских критеријума:**

* да имају доказано искуство учешћа у реформских процесима у конкретној јавној политици;
* да су својим деловањем утемељене у заједници, што значи да се баве темама које су важне за заједницу и да у свој рад укључују суграђане;
* да су својим претходним активностима покретале и учествовале или пратиле реформске процесе у јавној политици која је у фокусу њиховог деловања;
* да јасно покажу на који начин су њихове активности усмерене на неодложну подршку процесу приступања Србије Европској унији и да су способне да суграђанима пренесу значај, потребу и повезаност сопствених активности са развојем заједнице.

Носилац пројекта треба **да поседује одговарајуће капацитете** за припрему и извођење предложеног пројекта, као и за учешће у свим другим активностима Програма донација за неодложну подршку. Под одговарајућим капацитетима подразумева се да носилац пројекта поседује људске и административне ресурсе потребне за реализацију предложеног пројекта и за учешће у свим активностима унутар Програма донација за неодложну подршку.

### 3.1.2. Партнерске организације

**Ко је партнерска организација?**

Носилац пројекта може (али није у обавези) да поднесе предлог пројекта у партнерству. Партнерска организација **је организација цивилног друштва** која се заједно са носиоцем пројекта пријављује за учешће у Програму. Уколико се пријава подноси у партнерству, потребно је да све партнерске организације учествују у осмишљавању и спровођењу предложеног пројекта, као и у осталим активностима у оквиру Програма донација за неодложну подршку. Од носиоца пројекта се очекује да у пријави јасно наведе улогу партнера у спровођењу активности предвиђених предлогом пројекта.

**Критеријуми за партнерске организације**

За партнерске организације **важе исти критеријуми** као и за носиоца пројекта (види одељак 3.1.1).

Трошкови које направе партнери на пројекту у току спровођења пројекта се сматрају оправданим на исти начин и под истим условима као да их је направио носилац пројекта.

## 3.2. Активности за које се може тражити подршка кроз Програм донација за неодложну подршку

Кроз овај програм ће бити подржане активности којима се оснажује улога организација цивилног друштва које покрећу нове идеје у процесу приступања Србије Европској унији, и којима се развијају интерни капацитети организације.

Неопходно је да подржане активности буду засноване на **потреби за неодложном реакцијом** **ради решавања одређеног изазова који је настао у протеклих шест месеци пре подношења предлога пројекта** или коришћења развојног потенцијала заједнице у оквиру приступања Србије Европској унији.

Донације за неодложну подршку биће подељене са циљем **пружања непосредне подршке ОЦД које предлажу интервенцију за изазов који је настао у претходних шест месеци пре подношења предлога пројекта и који може да омета процес текућих реформи** (нпр. изазови у примени конкретних стратегија, закона и прописа насталих у процесу приступања Србије ЕУ, измене постојећег стратешког/законодавног оквира којима се онемогућава и/или успорава примена правних тековина ЕУ и стандарда и вредности јавних политика ЕУ, негативна промена праксе у раду институција, промена конкретне јавне политике, промене у заједници које онемогућавају увођење и примену европских стандарда и вредности и сл.).

**Шта очекујемо од успешних предлога пројеката?**

Организације цивилног друштва које желе да буду подржане треба да:

1. јасно идентификују проблем/изазов који је настао у протеклих шест месеци пре подношења предлога пројекта и који утиче на застој реформског процеса; у питању је проблем/изазов који треба неодложно решити, а развојни потенцијал заједнице хитно искористити у процесу приступања Србије Европској унији;
2. идентификују конкретне јавне политике које на локалном или националном нивоу утичу на уочени проблем (одговарајуће стратегије, планови, закони, одлуке, прописи и стандарди, постојеће институције и њихов начин рада, процедуре примене закона или стандарда итд.);
3. предложе реалистичан план активности за решавање проблема или коришћење развојног потенцијала;
4. покажу да поседују капацитете да дају мерљив допринос решењу проблема или коришћењу развојног потенцијала заједнице (располажу са довољно ангажованих особа и сарадника који имају релевантна знања и вештине, имају развијену сарадњу са актерима који ће бити укључени у процес итд.);
5. покажу спремност да процес решавања проблема/коришћења развојног потенцијала заједнице заснивају на доказима/чињеницама/информацијама утемељеним у истраживањима;
6. покажу да поседују капацитете да у процес решавања проблема укључе грађане (на пример: имају развијену мрежу волонтера, успостављене праксе сарадње са грађанима, устаљене канале комуникације са грађанима путем друштвених мрежа, јавних догађаја или редовних састанака итд.);
7. разумеју значај и потребу благовремене комуникације активности и постигнутих резултата током спровођења пројекта.

Следеће активности **су прихватљиве**:

1. различите врсте кампања ОЦД које воде ка изменама у стратешком, нормативном, институционалном оквиру или унапређењу рада институција унапређењем њихове структуре и постојећих пракси деловања;
2. прикупљање доказа, података и информација потребних за развијање аргумената за решавање проблема и коришћење развојних потенцијала заједнице;
3. примену нових и иновативних алата за решавање проблема и коришћење развојних потенцијала заједнице;
4. организовање јавних догађаја, јавних консултација и јавних расправа;
5. ангажовање заједнице кроз различите формате (петиције, дебате, округли столови, зборови грађана и сл.);
6. комуникационе активности које прате активности ОЦД за решавање проблема или коришћење развојних потенцијала заједнице.

Листа наведених активности није коначна. Прихватљиве су и друге активности уколико се њима доприноси остваривању очекиваних резултата и постизању циљева Програма донација за неодложну подршку.

Следеће активности **нису дозвољене и не могу бити подржане**:

1. активности којима се остварује профит;
2. активности организација цивилног друштва за које је већ обезбеђено финансирање из других извора;
3. појединачно учешће чланова или запослених у организацији на конференцијама, семинарима и радионицама које нису у вези са остваривањем очекиваних резултата и циљева овог Програма;
4. иницијативе повезане са подршком политичким партијама и актерима који учествују на изборима;
5. иницијативе усмерене на верске заједнице и њихове активности;
6. активности којима се пружа подршка организацији протеста, блокада и осталих активности којима се може нарушити јавни ред;
7. иницијативе које својим активностима дискриминишу било коју групу грађана/ки.

## 3.3. Трошкови у оквиру Програма донација за неодложну подршку

Овим Смерницама су дефинисани дозвољени и недозвољени трошкови у оквиру Програма донација за неодложну подршку.

### 3.3.1. Шта су дозвољени трошкови?

Дозвољени трошкови су сви трошкови у вези са спровођењем пројектних активности који су предвиђени предлогом буџета пројекта и одобрени у поступку селекције. Ту, између осталог, спадају и:

* **Трошкови људских ресурса** (плате) **у износу од максимално 40% од укупних трошкова пројекта.** Очекује се да носилац (и партнери на пројекту, уколико је предвиђено да се пројекат изводи у партнерству), највећи део пројекта изводи/е сами и да већ поседују већину потребних људских ресурса;
* **Комуникационе и промотивне активности (минимум 7% од укупних трошкова пројекта)** се односе на информисање јавности о резултатима и активностима предложених пројеката путем медија (штампаних, електронских), друштвених мрежа, јавних догађаја и слично. Ту спадају оглашавање, продукција промотивних видео и других материјала, организација промотивних догађаја итд.

**Индиректни трошкови**, **који износе максимално 7%** **од директних трошкова**, а који се односе на банкарске трошкове, плаћање закупа простора, одржавање, интернета, телефона и слично. Трошкови из ове буџетске линије се не правдају, али се рачуни морају чувати седам (7) година од датума предаје финалног финансијског извештаја БОШ-у. Трошкови који су у вези са банкарским трошковима, закупом простора, одржавања, интернета, телефона и слично могу се уврстити искључиво у ову категорију трошкова (у другим категоријама трошкова неће бити дозвољене ове врсте трошкова).

### 3.3.2. Шта су недозвољени и неоправдани трошкови?

Следеће врсте трошкова нису дозвољене или нису оправдане:

* **порез на додату вредност (ПДВ) није оправдани трошак** и потребно је да трошкови буду приказани без ПДВ-а. Организације које буду подржане ће бити у могућности да се ослободе од плаћања ПДВ-а за све трошкове на које се плаћа ПДВ (смештај, угоститељске услуге, штампа итд.). Сви остали трошкови у предлогу буџета, који у себи не садрже ПДВ већ остале врсте пореза, морају да буду представљени у бруто износима (на пример: плате, хонорари и други трошкови);
* камате и други дугови који су настали пре почетка и у току трајања пројекта;
* куповина аутомобила или непокретности, финансирање грађевинских радова на непокретностима у власништву носиоца пројекта или над којима носилац пројекта остварује право закупа;
* финансирање или делимично финансирање активности јавних власти и корисника буџета Републике Србије;
* плате и хонорари службеника јавне управе за активности које спадају у њихов редован посао;
* финансијска подршка која се планира за подршку другим организацијама цивилног друштва у форми донације.

# 4. Правила за подношење пријава

## 4.1. Kако изгледа процес пријаве?

За достављање предлога пројеката обавезно користити прописане обрасце.

Посебна Селекциона комисија ће бити основана за потребе одабира пројеката подржаних у оквиру Програма донација за неодложну подршку.

## 4.2. Како поднети предлог пројекта?

Подношење предлога пројеката за учешће у Програму донација за неодложну подршку се **врши искључиво електронским путем** преко онлајн формулара који је доступан [**ОВДЕ**](https://pozivi.bos.rs/call/65b5fe49-a273-44c1-b411-d1deed585017)*.* Предлози пројеката који буду достављени на други начин (поштом, имејлом или лично) неће бити разматрани.

## 4.3. Упутство за електронску пријаву

Подношење предлога пројеката врши се путем онлајн формулара коме можете приступити [**ОВДЕ**](https://pozivi.bos.rs/call/65b5fe49-a273-44c1-b411-d1deed585017)**.** Формулар садржи следеће делове:

1. основни подаци о подносиоцу пројекта;
2. неопходна пројектна документа (видети одељак 4.4.) која се постављају као прилози директно у онлајн формулар (у форматима наведеним на платформи).

Уколико подносилац жели да добије потврду на мејл о успешно поднетој пријави предлога пројекта, потребно је да на крају онлајн формулара одабере опцију **„Пошаљи ми копију пријаве на имејл“**.

**У оквиру овог Програма донација за неодложну подршку заинтересоване организације могу да поднесу само један предлог пројекта на годишњем нивоу,** било у статусу носиоца пројекта или партнерске организације.

## 4.4. Неопходна документација за подношење предлога пројекта

За пријаву предлога пројекта потребно је приложити документацију:

**Анекс 1: Пријавни формулар**

**Анекс 2: Предлог буџета пројекта**

**Анекс 3: Изјава носиоца пројекта**

**Анекс 4: Изјава партнера на пројекту**

За пријаву се **обавезно** користе горенаведени обрасци.

## 4.5. Рок за подношење пројеката

**НЕ ПОСТОЈИ ВРЕМЕНСКИ РОК за подношење предлога пројеката у оквиру Програма донација за неодложну подршку**.

## 4.6. Додатне информације

Заинтересоване организације могу да добију додатна појашњења у вези позива и услова за учешће у Програму донација за неодложну подршку и поступком подношења предлога пројеката слањем имејла на адресу **euresurscentar@bos.rs**или на број телефона **+ 381 60 655 19 01.**

**ВАЖНА НАПОМЕНА:** У циљу обезбеђивања једнаких услова за све организације цивилног друштва које се пријављују за учешће, **Београдска отворена школа не може да даје мишљење о циљевима, очекиваним резултатима и активностима појединачних предложених предлога пројеката**, као и о другим елементима предлога пројеката поднетих у оквиру Програма донација за неодложну подршку.

# 5. Оцена предложених предлога пројеката

## 5.1. Критеријуми за оцену пријава

Комисија за избор предлога пројеката (у даљем тексту: Комисија) ће оцењивати достављене предлоге пројеката. Комисија ће бити сачињена од независних експерата из области приступања Србије Европској унији, развоја цивилног друштва и учешћа ОЦД у процесима доношења одлука и унапређења јавних политика. Рад Комисије ће пратити представници БОШ-а.

Поднети предлози пројеката биће оцењени у складу са следећим критеријумима:

|  |  |
| --- | --- |
| **Критеријуми за оцењивање пријављених прeдлога пројеката** | **Максимална оцена** |
| Релевантност предлога у односу на циљеве и очекиване резултате Програма донација за неодложну подршку (одељак 2.1. Смерница):* предлог пројекта доприноси достизању очекиваних резултата и циљева;
* веза између циљева и очекиваних резултата Програма донација за неодложну подршку и циљева и очекиваних резултата предлога пројекта је јасно описана.
 | 10 |
| Неодложност реализације предлога пројекта:* подносилац пројекта је јасно објаснио неодложност решавања наведеног проблема и објашњење поткрепио са релевантним подацима;
* подносилац пројекта је јасно увезао потенцијални допринос предлога пројекта на решавање или ублажавање последица таргетираног проблема.
 | 20 |
| Релевантност предлога пројекта у односу на проблеме који су препознати овим Програмом (одељак 1.2. Смерница), као и у односу на стварне потребе конкретних реформи у процесу приступања Србије Европској унији: * предлог пројекта указује да је идентификовани проблем или развојни потенцијал заједнице од значаја за реформски процес у оквиру приступања Србије Европској унији;
* предложени метод за решавање проблема/развојног потенцијала је адекватан за идентификовани проблем, тј. развојни потенцијал у заједници (след корака, идентификовани релевантни актери и начини њиховог укључивања у пројекат);
* предложени предлог пројекта је реалистичан и има реалне изгледе да доведе до промене коју носилац пројекта очекује.
 | 10 |
| Кохерентност предлога пројекта:* веза између предложених активности, очекиваних резултата и циљева предлога је јасна (активности доприносе остваривању резултата, а резултати доводе до остваривања циљева).
 | 20 |
| Квалитет и одрживост решења препознатог проблема/развојног потенцијала:  * решење препознатог проблема/искоришћавање препознатог развојног потенцијала је реалистично, спроводиво за време трајања пројекта и одрживо;
* предлог садржи јасан и реалистичан план за решавање проблема/искоришћавање развојног потенцијала.
 | 10 |
| Утемељеност подносиоца предлога у заједници:  * подносилац предлога  је у активностима усмерен на решавање проблема/коришћење развојног потенцијала заједнице;
* подносилац се у свом деловању ослања на друге актере и заинтересоване стране у заједници са којима дели заједнички интерес.
 | 10 |
| Комуникација са јавношћу и сарадња са медијима: * подносилац предлога има развијене профиле на друштвеним мрежама (Фејсбук, Твитер, Инстаграм, Јутјуб и слично) које активно користи у комуникацији са грађанима;
* подносилац предлога има развијену сарадњу са медијима;
* подносилац предлога је дао јасан план за комуникацију резултата и активности на пројекту.
 | 10 |
| Потребни ресурси и капацитети подносиоца предлога: * подносилац предлога је реалистично проценио потребне људске ресурсе за реализацију пројектне идеје (за управљање пројектом, финансијско управљање, специфична експертска знања);
* подносилац предлога има на располагању потребне ресурсе и капацитете (довољан број ангажованих чланова тима који располажу релевантним знањем и искуством за спровођење пројектне идеје);
* предложени буџет је реалистичан, трошкови су реално процењени и предвиђена средства су довољна за реализацију планираних активности;
* предложени буџет је у складу са предложеним активностима, као и оквирима који су дати у Смерницама.
 | 10 |
| **Укупан максималан број поена** |  **100** |

## 5.2. Обавештавање о резултатима конкурса

Подносилац пријаве ће бити обавештен о резултатима у року који не може бити дужи од 30 дана од дана подношења предлога пројекта. Обавештење о резултатима ће бити постављено на сајтовима пројекта ([euresurscentar.bos.rs](https://euresurscentar.bos.rs/)) и Београдске отворене школе ([www.bos.rs](https://bos.rs/)).

## 5.3. Стандардна правила и праксе Европске уније

Организације које буду учествовале у Програму подршке пројектима организација цивилног друштва усмереним на неодложну подршку реформским процесима у оквиру приступања Србије Европској унији ће бити у обавези да примењују стандардна правила и праксе за спровођење пројеката које се примењују у Европској унији, што ће бити регулисано кроз уговоре које ће ОЦД потписати са БОШ-ом.

1. Министарство за европске интеграције Владе Републике Србије, *Преглед преговарачких кластера*. Преглед је доступан на следећем линку: <https://www.mei.gov.rs/srp/dokumenta/eu-dokumenta/pristupni-pregovori-sa-eu/pregovaracki-klasteri/> (*последњи пут приступљено 24.05.2023. године*) [↑](#footnote-ref-1)
2. Европска комисија, *Република Србија, Извештај за 2022. годину који прати Саопштење Комисије упућено Европском парламенту, Савету, Европском економском и социјалном комитету и Комитету региона*.

Извештај је доступан на следећем линку: <https://www.mei.gov.rs/upload/documents/eu_dokumenta/godisnji_izvestaji_ek_o_napretku/Serbia_Report_2022_SR.%5B1%5D.pdf> (*последњи пут приступљено 24.05.2023. године*) [↑](#footnote-ref-2)
3. Бертелсман фондација, *Индекс демократске трансформације*, *Србија 2020*. Извештај је доступан на следећем линку:

<https://bti-project.org/en/reports/country-dashboard/SRB> (*последњи пут приступљено 24.05.2023. године*) [↑](#footnote-ref-3)
4. Закон о удружењима (Сл. гласник РС", бр. 51/2009, 99/2011 - др. закони и 44/2018 - др. закон) [↑](#footnote-ref-4)
5. Закон о задужбинама и фондацијама (Сл. гласник РС", бр. 88/2010, 99/2011 - др. закон и 44/2018 - др. закон) [↑](#footnote-ref-5)